இந்தப் படத்தின் இடைவேளைக்கு அப்புறம்தான் அசல் கதை விரிகிறது. ஆனால், படத்தின் தொடக்கத்தில் மகேஷின் அப்பா காணாமல்போய், பின்னர் தோட்டத்தில் கண்டுபிடிக்கப்பட்ட காட்சி மற்றும் அவரது அப்பா மன நோயாளியா என்று தொடர்கிற காட்சிகளில் பிற்பகுதிக்கான விதைகள் இருக்கின்றன. சௌமியா திருமணமாகி அந்த ஊரை விட்டுச் செல்கிறாள். மகேஷ் தன் கஷ்டங்களை முழுங்கிக்கொண்டு நாள்களை ஓட்டும்போது, துபாயிலிருந்து வேலை இழந்த பலரும் திரும்பிக் கொண்டிருக்கிறார்கள் என்கிற செய்தியைப் பார்க்கிறான் மகேஷ். ஜிம்சன் வந்திருப்பானோ என்று பார்க்க அவனது வீட்டுக்குச் சென்று டீ குடித்துவிட்டு வெட்டியாய் திரும்பிப் போகிறான். அந்த வீட்டைச் சேர்ந்தவள்தான் ஜிம்சி. ஜிம்சனின் தங்கை. அவள் அவனது கடைக்குப் புகைப்படம் எடுத்துக்கொள்ள வருகிறாள்.